Mette Frederiksen

## Poster

### Politiske poster

Danmarks statsminister (2019-), formand for Socialdemokratiet (2015-), beskæftigelsesminister (2011-13), justitsminister (2013-15)

## Personligt

### Ægtefælle

Bo Tengberg

**Mette Frederiksen** (født 19. november 1977 i Aalborg) er en dansk socialdemokratisk politiker, der siden 27. juni 2019 er Danmarks statsminister. Desuden har hun siden 28. juni 2015 været formand for Socialdemokratiet. Hun har været medlem af Folketinget siden den 20. november 2001. Den 20. juni 2015 blev hun konstitueret formand for Socialdemokratiet, indtil hun blev valgt af partiet som formand den 28. juni samme år, efter at Helle Thorning-Schmidt havde meddelt sin afgang på valgnatten efter folketingsvalget den 18. juni 2015.

Den 15. juli 2020 blev hun gift med filmfotografen Bo Tengberg, som hun har været partner med siden 2014.

## Politisk karriere

### Medlem af Folketinget

Hun meldte sig ind i Danmarks Socialdemokratiske Ungdom i 1992. Ydermere var hun medlem af arbejdsudvalget i Nyt Europa i 1999. Hun stillede i år 2000 op som kandidat for Socialdemokratiet i Københavns Amtskreds og blev ved folketingsvalget i 2001 valgt ind med 3.602 personlige stemmer. Hun tiltrådte den 3. oktober 2011 som beskæftigelsesminister i Helle Thorning-Schmidts regering.

Frederiksen har i en årrække slået fast, at hun er kraftig tilhænger af et forbud mod at købe seksuelle ydelser i Danmark ligesom i Sverige og Norge. I august 2002 udtalte hun blandt andet, at hun ville arbejde for at prostitution i Danmark skulle gøres ulovligt – blandt andet ved at kunden skulle gøres kriminel.

### Danmarks statsminister

Efter 20 dages forhandlinger med Radikale Venstre, SF og Enhedslisten i egenskab af kongelig undersøger kunne hun den 27. juni præsentere Regeringen Mette Frederiksen foran Amalienborg.

I foråret 2020 kom Coronaviruspandemien i 2019-2020 til Danmark. Det betød, at regeringen med tilslutning fra Folketinget besluttede at "lukke Danmark ned". Frederiksen afholdt daglige pressemøder og påtog sig ansvaret for de vidtgående foranstaltninger. Især den meget hurtigt indgåede aftale med arbejdsmarkedets parter om statslig støtte til virksomheder og lønmodtagere blev mødt med stor anerkendelse fra eksperter. "At man så hurtigt kan nå et resultat, viser styrken i den danske arbejdsmarkedsmodel" udtalte Ove Kaj Pedersen.

## Kontroverser

Den 14. marts 2013 meddelte *Ekstra Bladet* , at hun og hendes ministerium havde undladt at orientere Folketinget om de rigtige tal angående hvor mange dagpengemodtagere, der ville falde ud af dagpengesystemet i 2013. Ifølge *Ekstra Bladet* havde beskæftigelsesministeriet den 5. december 2012 nye tal for, hvor mange personer, man forventede ville miste dagpengeretten 1. januar 2013 og de følgende seks måneder. Tallet var 22.679 personer og dermed væsentlig højere end de 7-12.000 personer, som regeringen havde meldt ud. Dette blev hun stærkt kritiseret for – og både Enhedslisten og Dansk Folkeparti kaldte hende efterfølgende i samråd omkring sagen.

På et pressemøde den 4. november 2020 oplyste Mette Frederiksen, at regeringen havde besluttet, at samtlige mink i Danmark skulle aflives på grund af risiko smitte med covid-19. Efterfølgende kom det frem, at denne ordre var ulovlig og af flere betegnes som i strid med grundloven. Regeringen kom med skiftende forklaringer og flere partier i Folketinget krævede en redegørelse for minksagen. Redegørelsen blev offentliggjort den 18. november 2020, og det kom frem, at 6 ministre var blevet advaret den 1. oktober 2020 om at ordren var ulovlig. Fødevareminister Mogens Jensen trak sig umiddelbart efter. Mette Frederiksen har nægtet at kendt til den manglende hjemmel.